Osakeyhtiö Alkoholikeskuksen yhtiösopimuskirja
Liite N:o 2.

Yhtiösopimuskirja.

Allekirjoittaneet ……………………………………. Suomen valtion laillisesti valtuutettuna edustajana sekä ……………………………………………………………………….. yksityisinä henkilöinä suostumme täten perustamaan osakeyhtiön, jonka nimenä on Osakeyhtiö Alkoholikeskus – Aktiebolag Alkoholcentralen ja jonka osakepääoma on kaksikymmentämiljoonaa (20.000.000) Suomen markkaa jakautuen kahteenkymmeneentuhanteen (20.000) tuhannen (1.000) markan suuruiseen osakkeeseen. Mainittu osakemäärä jaetaan perustajain kesken siten, että

Suomen valtio ottaa 19,996 osaketta,
…………………….  1 ”
…………………….  1 ”
…………………….  1 ”   ja
…………………….  1 ”  

Yhtiön tarkoituksen ja toiminnan järjestelyn selvittää tarkemmin nyt samalla laatimamme seuraava

Osakeyhtiö Alkoholikeskus – Aktiebolaget Alkoholcentralen -nimisen yhtiön yhtiöjärjestys.

1 §.

Osakeyhtiön nimi on Osakeyhtiö Alkoholikeskus – Aktiebolaget Alkoholcentralen ja sen tarkoituksena on:

1) alkoholin valmistus, maahantuonti ja myynti lääkinnöllisiin, teknillisiin, tieteellisiin ja kirkollisiin tarkoituksiin;

2) alkoholin valmistamisen yhteydessä syntyvien sivutuotteiden valmistus ja myynti;

3) sellaisten tuotteiden valmistus ja myynti, joissa alkoholi on huomattavana aineosana, sekä

4) niiden kiinteimistöjen omistaminen ja hoitaminen, jotka ovat tarpeelliset edellä lueteltuja tarkoituksia varten toimiville tehtaille ja liikkeille.

Yhtiön kotipaikka on Helsingin kaupunki.

2 §.

Yhtiön osakepääoma on kaksikymmentämiljoonaa (20.000.000) markkaa, ja on se jaettu kahteenkymmeneentuhanteen (20.000) tuhannen (1.000) markan suuruiseen, määrätylle henkilölle asetettuun osakkeeseen, sekä voidaan, jos yhtiökokous niin päättää, korottaa enintään neljäänkymmeneenmiljoonaan (40.000.000) markkaan antamalla yhtiökokouksen kulloinkin päättämän määrän mainitunlaisia osakkeita.

Osakepääomasta pitää perustavaa yhtiökokousta pidettäessä olla puolet maksettu ja toinen puoli on suoritettava vuoden kuluessa mainitusta ajasta lukien. Valtio on oikeutettu osuutenaan osakkeita vastaan panemaan yhtiöön alkoholin ja hiivan valmistusta varten hankittuja raaka-aineita ja valmiina ostettuja alkoholipitoisia aineita, yhteensä 19,996,000 markan arvosta. Lisätty osakepääoma on maksettava kuuden kuukauden kuluessa korottamispäätöksen tekemisestä lukien.

Uusia osakkeita jaettaessa on entisille osakkeenomistajille varattava etuoikeus merkitä osakkeita suhteellisesti sen osakemäärän mukaan, mikä heillä entuudesta osakeyhtiössä on.

3 §.

Yhtiön hallituksen muodostaa johtokunta, johon kuuluu viisi yhtiökokouksen kahdeksi vuodeksi kerrallaan valitsemaa vakinaista ja yksi varajäsen. Johtokunnan jäsenet astuvat toimeensa heti vaalin tapahduttua. Yhtiökokous määrää samalla vuodeksi kerrallaan johtokunnan puheenjohtajan ja  varapuheenjohtajan.

Vakinaisista jäsenistä eroaa vuosittain vuoroonsa kolme tai kaksi, ensimmäisellä kerralla kolme arvalla määrättyä.

Johtokunta kokoontuu tarpeen mukaan puheenjohtajan kutsusta.

Johtokunta on päätösvaltainen nelijäsenisenä. Äänten mennessä tasan tulee päätökseksi se mielipide, jota puheenjohtaja on kannattanut.

Johtokunnan kokouksissa on pidettävä pöytäkirja, johon on merkittävä, kutka ovat olleet kokouksessa saapuvilla, siinä tehdyt päätökset sekä mahdolliset erimielisyydet päätöksien teossa.

4 §.

Johtokunnan tehtävänä on johtaa yhtiön toimintaa sekä hoitaa sen asioita ja omaisuutta, ja tulee johtokunnan erikoisesti:

1) valita keskuudestaan tai ulkopuolelta ottaa toimeen ja eroittaa yhtiön toimitusjohtaja sekä toimitusjohtajan esityksestä tehtaiden ja liikkeiden johtajat ja apulaisjohtaja, teknilliset johtajat, konttoripäälliköt, varastonhoitajat ja tilojen hoitajat sekä määrätä heidän palkkansa;

2) tarkoin seurata ja valvoa yhtiön tehtaiden ja liikkeiden johtoa ja toimintaa sekä tehtaiden yhteydessä olevien maatilojen hoitoa;

3) päättää yhtiön toiminnan laajentamisesta sekä uusien tehtaiden ja liikkeiden perustamisesta;

4) päättää suuremmista korjauksista sekä uutis- ja lisärakennuksista kuin myöskin suuremmista raaka-aineiden ja muiden tavarain ostoista;

5) määrätä konttori- y.m. henkilökunnan ja työväestön yleiset palkkausperusteet;

6) tehdä ehdotus niiden valmisteiden ja tuotteiden hintaperusteista, jotka ovat Valtioneuvoston päätettävät;

7) määrätä niiden valmisteiden ja tuotteiden hinnat, tai hintaperusteet, joista Valtioneuvosto ei päätä;

8) määrätä henkilöt johtokunnan puolesta vuoden vaihteessa ja muulloinkin, kun se katsotaan tarpeelliseksi, valvomaan inventoimista tehtaissa ja liikkeissä;

9) tarkastaa ja hyväksyä eri tehtaiden ja liikkeiden tulo- ja menoarvioehdotukset;

10) vahvistaa johto- ja järjestyssäännöt tehtaita ja liikkeitä sekä niiden henkilökuntaa varten;

11) kantaa ja vastata kaikissa asioissa yhtiön puolesta;

12) laatia vuosikertomus sekä tehdä ehdotus vuosivoiton käyttämisestä.

5 §.

Yhtiön toimitusjohtajan, jona tulee olla teollisuuteen ja liike-elämään perehtynyt henkilö, tehtävänä on hoitaa yhtiön liikettä sekä siinä ominaisuudessa:

1) lähinnä pitää huolta maan laillisen alkoholitarpeen tyydyttämisestä;

2) johtaa ja valvoa yhtiön tehtaiden ja liikkeiden toimintaa;

3) valmistaa ja esitellä johtokunnan kokouksissa käsiteltävät asiat; sekä

4) panna täytäntöön johtokunnan päätökset.

Toimitusjohtaja älköön ilman johtokunnan lupaa ottako mitään sivutointa älköönkä harjoittako yksityistä liiketoimintaa.

6 §.

Yhtiön toiminimen kirjoittavat toimitusjohtaja, johtajat ja apulaisjohtajat kaksi yhdessä tai joku heistä yhdessä johtokunnan siihen valtuuttaman henkilön kanssa.

7 §.

Yhtiön tilinpäätös tehdään kalenterivuosittain, ja on tilit jätettävä yhdessä johtokunnan vuosikertomuksen kera tilintarkastajille viimeistään maaliskuun 15 päivänä. Tilintarkastajain tulee antaa lausuntonsa yhtiön johtokunnalle maaliskuun kuluessa.

8 §.

Yhtiön tuottama puhdas voitto on käytettävä siten, että siitä jaetaan osakkeenomistajille osinkoa Valtioneuvoston päätöksen mukaan enintään 8 prosenttia osakepääomalle, ja että yli tämän määrän nouseva osa tilitetään valtiolle.

9 §.

Varsinainen yhtiökokous pidetään joka vuosi huhtikuussa ja käsitellään siinä seuraavat asiat:

1) johtokunnan tili- ja vuosikertomus;
2) tilintarkastajain lausunto;
3) tilinpäätöksen vahvistaminen;
4) tilivapauden myöntäminen;
5) vuosivoiton käyttäminen;
6) voitto-osingon maksuajan määrääminen;
7) johtokunnan jäsenten ja tilintarkastajien palkkioiden määrääminen;
8) johtokunnan jäsenten ja varajäsenten vaali;
9) vähintään kahden tilintarkastajan ja heidän kahden varamiehensä vaali;
10) muut johtokunnan esittämät asiat.

Yhtiökokous kutsutaan kokoon kutsumakirjeillä, jotka ovat toimitettavat osakkaille vähintään seitsemän päivää ennen kokousta ja joissa on mainittava kokouksessa esille tulevat asiat.

Ylimääräinen yhtiökokous pidetään, milloin yhdellä tai useammalla osakkeenomistajalla osakeyhtiölain mukaan on oikeus sen pitämistä vaatia, ja kutsutaan se kokoon samalla tavalla kuin varsinainen yhtiökokous.

Muut tiedonannot osakkaille toimitetaan kirjeellisesti.

10 §.

Muuten noudatetaan mitä 2 päivänä toukokuuta 1895 osakeyhtiöistä annettu laki ja yleinen laki säätävät.

Helsingissä,   päivänä   kuuta 1922.

Suomen valtion puolesta:

………………..

………………..     ………………..

………………..     ………………..

Todistavat:

………………..     ………………..

</div>

Lähde
 Kansallisarkistossa oleva valtioneuvoston pöytäkirjat IX 1922 (Ca:46), sivut 733-737. Digitoitu asiakirja.

1922
Valtion alkoholiliike